BWG คว้างานฟื้นฟูลำห้วยคลิตี้ของกรมควบคุมมลพิษ มูลค่า 454.76 ลบ.
BWG คว้างานฟื้นฟูลำห้วยคลิตี้ของกรมควบคุมมลพิษ มูลค่า 454.76 ลบ. มั่นใจแล้วเสร็จก่อนกำหนด
30 ส.ค. 2560

นายสุวัฒน์ เหลืองวิริยะ ประธานเจ้าหน้าที่บริหารและกรรมการผู้จัดการ บริษัท เบตเตอร์ เวิลด์ กรีน จำกัด (มหาชน) หรือ BWG เปิดเผยว่า ในวันนี้ (30 ส.ค.) กรมควบคุมมลพิษ กระทรวงทรัพยากรธรรมชาติและสิ่งแวดล้อม ได้จัดให้มีพิธีลงนามในสัญญาจ้างเหมาดำเนินโครงการฟื้นฟูลำห้วยคลิตี้ จากการปนเปื้อนสารตะกั่วในจังหวัดกาญจนบุรี ระหว่างกรมควบคุมมลพิษ และ BWG ซึ่งเป็นผู้ชนะการประกวดราคาจ้างเหมาดำเนินโครงการฟื้นฟูลำห้วยคลิตี้ ด้วยวิธีประกวดราคาอิเล็กทรอนิกส์ (e-Bidding) มูลค่างาน 454.76 ล้านบาท
สำหรับโครงการฟื้นฟูลำห้วยคลิตี้จากการปนเปื้อนสารตะกั่ว มีระยะเวลาดำเนินโครงการภายใน 1,000 วัน นับแต่วันที่ลงนามในสัญญา ประกอบด้วยการสำรวจพื้นที่และจัดทำแผนดำเนินงาน ก่อสร้างหลุมฝังกลบแบบปลอดภัยดูดตะกอนในลำห้วยและหน้าฝาย กำจัดดินปนเปื้อนโดยการฝังกลบยังหลุมฝังกลบแบบปลอดภัย ก่อสร้างฝายดักตะกอน และปรับปรุงถนนภายในชุมชน
ทั้งนี้บริษัทมั่นใจว่าจะสามารถดำเนินโครงการฟื้นฟูฯ ให้แล้วเสร็จตามสัญญาได้ก่อนกำหนดอย่างแน่นอน เนื่องจากได้ให้ความสำคัญเรื่องแก้ไขความเดือดร้อนของชาวบ้านในชุมชนมาเป็นอันดับแรก เพราะพื้นที่ดังกล่าวได้รับผลกระทบจากการปนเปื้อนสารตะกั่วมานานกว่า 18 ปี
“มั่นใจว่าโครงการฟื้นฟูลำห้วยคลิตี้ จะเสร็จก่อนกำหนดในสัญญา เพราะบริษัทให้ความสำคัญกับการแก้ไขความเดือดร้อนของชุมชนมาเป็นอันดับแรก ประกอบกับเรามีความพร้อมสำหรับงานฟื้นฟูลำห้วยคลิตี้เป็นอย่างดี ทั้งด้านเครื่องมือ บุคลากร ความเชี่ยวชาญและประสบการณ์จากอยู่ในธุรกิจกำจัดกากอุตสาหกรรมมายาวนานกว่า 20 ปี 
และมั่นใจได้ว่าการกำจัดกากตะกอนในลำห้วย และการฟื้นฟูดิน จะเป็นไปตามขั้นตอนที่ถูกต้องตามที่กรมควบคุมมลพิษกำหนดไว้ใน TOR โดยบริษัทจะลงพื้นที่เริ่มกระบวนการฟื้นฟูทันทีในวันที่ 31 สิงหาคมนี้  ซึ่งโครงการนี้จะถือเป็นต้นแบบของการดำเนินการฟื้นฟูในพื้นที่อื่น ๆ ที่มีปัญหาในลักษณะเดียวกัน ซึ่งยังมีหลายแห่งรอการจัดการแก้ไข”นายสุวัฒน์ กล่าว